Pertingkat hubungan dua hala
Utusan Malaysia – 3 March 2006
KUALA LUMPUR - Hubungan dua hala antara Malaysia-Iran harus terus dipertingkatkan terutama dalam bidang yang belum diterokai sepenuhnya dan yang mempunyai potensi untuk dimajukan, titah Yang di-Pertuan Agong Tuanku Syed Sirajuddin Syed Putra Jamalullail. 
Titah Seri Paduka, ``Kerjasama yang berpotensi luas ini bukan sahaja akan memberi faedah kepada rakyat kedua-dua negara (Islam) ini, tetapi juga kepada umat Islam sejagat.'' 
``Malaysia menghargai hubungannya dengan Iran bukan sahaja dari sudut kepentingan ekonomi tetapi juga meliputi kerjasama dalam bidang pengajian tinggi, pelancongan, pertanian, teknologi maklumat dan kebudayaan,'' titah Seri Padukan pada jamuan rasmi meraikan Presiden Iran Dr. Mahmoud Ahmadinejad di Istana Negara malam ini. 
Seri Paduka turut melahirkan rasa sukacita dengan perkembangan positif dalam kerjasama ekonomi antara Kuala Lumpur dan Teheran di mana dalam bidang perdagangan, Iran merupakan pengimport minyak kelapa sawit Malaysia yang ketiga terbesar di rantau Asia Barat, dan Malaysia pula mengimport petroleum dan produk petroleum dari Iran. 
``Penglibatan Malaysia di Iran adalah ketara dalam sektor minyak dan gas, pengangkutan, komunikasi, perumahan dan pembinaan,'' titah baginda.
Sementara itu, Ahmadinejad dalam ucapannya berharap lawatannya itu akan merintis laluan bagi memperluaskan lebih banyak kerjasama dua hala antara kedua-dua negara memandangkan terdapat banyak potensi untuk kerjasama selanjutnya dalam bidang politik, ekonomi, sosial, kebudayaan dan sains. 
``Kita boleh menggunakan segala potensi untuk menyelesaikan masalah dan membina sebuah dunia yang penuh keadilan, kesaksamaan serta kebaikan,'' katanya. 
Source: Utusan Online | www.utusan.com.my